Hebreeën 12:3,4 Teëspraak verdra. Dit is natuurlik so dat mense nie altyd met jou hoef saam te stem nie. Jy is ’n baie onaangename mens as jy dink dat jy altyd reg is. As jy nooit regtig na ander stemme luister nie. Net jy kan reg wees en niemand anders nie. ’n Mens kan verstaan dat iemand wat so van homself vervul is al hoe meer alleen kom en staan.
Ons lees in ons teks dat die Here Jesus die teëspraak van die sondaars teen Hom verdra het. Teenspraak teen die Here Jesus is eintlik snaaks. Die Here Jesus is God se eie Seun! Die dinge wat Hy sê en leer is altyd die waarheid! Hy leer altyd met volmaakte liefde. Hy wys altyd die regte rigting Dit was sondaars wat gedink het dat hulle beter as die Here Jesus weet. Dit is sondaars wat dink dat hulle dit beter weet as God self! Jy sou dink dat as mense hulle so gedra en dit selfs daarvoor sorg dat die Here Jesus gevangegeneem word en gemartel word dat God se eie Seun hulle dadelik sal straf. Dat Hy wys dat hul teenspraak God se oordeel verdien. Dan sien jy die wonderlike liefde van die Here Jesus. Hy verdra om mense na Sy dood en opstanding die evangelie te kan laat hoor. Hoe belangrik is dit vir ons om op Jesus te let om ook te verdra as ons met teenspraak te doen kry, as ons veroordeel word omdat ons die HERE se wysheid verkondig. Dan is dit onmisbaar om te bedink dat Christus vir ons verdien het dat ons dan kan verdra om ons teenstanders met liefde die evangelie te bly vertel.